Eilse Mustamäe halduskogu seeriat alustasin juba eile, tõdemusega, et minu arust ei ole normaalne, et halduskogul ei võimaldata tööd teha vaid eeldatakse lihtsalt paarilauselise ettekande järel käe tõstmist.    Meeldetuletuseks veel korra, et halduskogus pidid arutlusele tulema nelja lasteaia (Tallinna Tähekese Lasteaed (.doc), Tallinna Lasteaed Mooniõied (.doc), Tallinna Lasteaed Kikas (.doc), Tallinna Sõbrakese Lasteaia (.doc)) arengukavad, neist viimane dokument saadeti kõigile halduskogu liikmetele tutvumiseks aga alles esmaspäeva hommikul ning enne halduskogu koosolekut teadsin ka, et komisjonis arutatakse neid alles 26. oktoobril    Mis nüüd 26. oktoobri komisjoni puudutab, siis halduskogu koosolekul selgus, et see oli linnaosa valitsuse haldussekretäri poolt minule Igor Kravtšenko allkirjaga edastatud valeinformatsioon, tegelikult toimus tõesti arengukavade arutelu komisjonis ka samal päeval kell kolm. See aga ei muuda  asjaolu, et täiesti teadlikult ei võimaldata halduskogu liikmetel tööd teha st arutatavate materjalidega tutvuda ning mina ei ole nõus sedasi töötama, et ametnikud rõõmsalt rullivad edasi ja meie tõstku ainult paarilauselise ettekande järel kätt. Eriti arvestades, et ametnike seltskonnal oleks vabalt olnud võimalik need dokumendid kõigile halduskogu liikmetele saata piisava ajavaruga (komisjoni esimees sai need näiteks enda sõnul juba rohkem kui nädal tagasi) ning vastavalt kõigile kehtivatele õigusaktidele  võib halduskogu otsustamiseks võtta kuni kuu aega.    Paraku minu ettepanekut arengukavadega tutvumiseks aega võtta ning need seekord päevakorrast välja jätta, ei toetanud ükski halduskogu liige. Sealhulgas ka need opositsioonisaadikud kes Tallinna linnaeelarvet menetledes alles hiljuti volikogus (põhjendatud) kisa tegid ning tookord demonstratiivselt välja marssisid - põhjus oli ju sarnane, polnud ei materjali ega aega - seekord oli küll materjali aga aega mitte.    Vähemalt sai  niipalju selgeks, et opositsiooni lärmi põhjuseks eelarvemenetluse ajal ei olnud mitte põhimõtted vaid tühipaljas poliitiline tsirkus.    Halduskogu kooskõlastas kõigi nelja lasteaia arengukavad. Kahjuks olin sunnitud kooskõlastamise vastu hääletama, kuigi tegelikult on lasteaiad asjaolusid arvestades (Haridusameti mõistusevastane surve, vägisi peale surutud tempo ja nõuded mis näiteks eeldavad, et arengukavadest jäetakse lõpuks välja igasugused rahalised vajadused või lisatakse selge klausel, et  arengukava viiakse ellu vastavalt ressursside olemasolule ehk siis võetakse ära igasugune kindlus ja mõte) teinud väga head tööd.    Arengukavade kinnitamise juures valmistas lisaks asjaajamisele muidugi piinlikkust veel üks sõnavõtt. Nimelt teatas linnavolikogu Keskerakonna fraktsiooni aseesimees Margarita Tšernogorova otse halduskogu saalis, et toetab küll lasteaedade arengukavade põhimõtteid ja visioone kuid ei toeta nende elluviimiseks ressursside eraldamist (!). Kui halduskogus küsiti ühe  ettekandja arvamust selle kohta, kuidas senini on lasteaedasid toetatud oli vastus poliitiliselt korrektne - vastavalt võimalustele. Vabandust, olin sunnitud ettekandjale oponeerima - pigem ikka vastavalt prioriteetidele.    Aga aitab selleks korraks lasteaedadest.    Teise päevakorrapunktina arutasime Tallinna Linnavolikogu otsuse eelnõu "Mustamäe linnaosa arengukava koostamise algatamine ja lähteülesande kehtestamine". Kuna tegemist on vaid lähteülesandega, siis siin liiga palju arutamist ei  olnud.    Küll aga tegin kaks parandusettepanekut.    Esiteks nägi eelnõu (.doc) ette arengukava koostamise perioodiks 2011 - 2015. Minu ettepanek oli arengukava koostada perioodiks 2012 - 2016. Seda mitmel põhjusel. Esiteks on Tallinn juba mingis ulatuses 2011. aasta ära planeerinud ning suuri plaane enam teha ei saa, 2012. on uus eelarveaasta mille planeerimist veel alustatud ei ole. Samuti annab perioodi edasilükkamine aruteludeks rohkem aega ning arengukava avalik arutelu ei jää esialgses eelnõus pakutud valimiskampaania tipphetkedele veebruaris-märtsis.    Teiseks selgus koosolekul, et arengukava koostamiseks mingeid ressursse ette nähtud ei oldud. Arengukava aga eeldab tõsist kompetentsi, mis vajadusel tuleb vähemalt osaliselt sisse osta, samuti eeldab arengukava tõsiseid analüüse, uuringuid mida linnaosa valitsus ise tegema ei ole  võimeline. Tegin seega ettepaneku, et kas otsuse eelnõus või vähemalt seletuskirjas oleks märge selle kohta, et koos lähteülesande kehtestamisega nähakse linnaosa valitsusele ette ka arengukava koostamiseks vajalikud vahendid.    Kuigi halduskogu võttis arengukava puudutava vaid teadmiseks, võeti mõlemad ettepanekud seekord positiivselt vastu nii halduskogus kui ka ettekandja poolt ning tõenäoliselt saavad ka sisse viidud.    Järgmine Mustamäe halduskogu koosolek toimub 2. novembril.